กรมท่าอากาศยาน เฝ้าประเมินสถานการณ์น้ำที่ท่าอากาศยานนครศรีธรรมราชทุก 3 ชั่วโมง ล่าสุดอากาศยานยังขึ้นลงได้ปกติ
กรมท่าอากาศยาน เฝ้าประเมินสถานการณ์น้ำที่ท่าอากาศยานนครศรีธรรมราชทุก 3 ชั่วโมง ล่าสุดอากาศยานยังขึ้นลงได้ปกติ

นางอัมพวัน วรรณโก อธิบดีกรมท่าอากาศยาน เปิดเผยว่า จากการติดตามผลกระทบจากสถานการณ์น้ำท่วมที่มีต่อท่าอากาศยานนครศรีธรรมราช ล่าสุดในวันนี้ 17 ธ.ค.2561  เมื่อเวลา 07.30 น. ที่ผ่านมาระดับน้ำภายในท่าอากาศยานนครศรีธรรมราชยังคงระดับเดิม ในขณะที่ด้านนอกเพิ่มขึ้นเล็กน้อย การระบายน้ำเป็นไปอย่างต่อเนื่องและท่าอากาศยานได้เฝ้าระวังประเมินสถานการณ์เป็นระยะทุก 3 ชั่วโมง ในขณะนี้ยังไม่มีผลกระทบต่อด้านการบินแต่อย่างใด การขึ้นลงของอากาศยานยังเป็นปกติ การสัญจรเข้าสู่ท่าอากาศยานสามารถเดินทางได้

ทั้งนี้เพื่อให้ผู้โดยสารได้รับความสะดวกในการเดินทาง ท่าอากาศยานนครศรีธรรมราชได้ประชาสัมพันธ์ให้ผู้โดยสารเผื่อเวลาเดินทางและแจ้งเส้นทางเข้าออกที่สะดวกให้ผู้โดยสารทราบด้วยแล้ว หากมีข้อสงสัย ผู้โดยสารสามารถติดต่อสอบถามได้ที่ประชาสัมพันธ์หมายเลข 075450545 
นอกจากนี้ กระทรวงคมนาคมยังได้สั่งการให้หน่วยงานในสังกัด เช่น กรมทางหลวง กรมทางหลวงชนบทและกรมการขนส่ง เตรียมพร้อมในพื้นที่บูรณาการให้ความสนับสนุนแก่ท่าอากาศยานนครศรีธรรมราชในการป้องกันปัญหาน้ำท่วมตามนโยบายของกระทรวงคมนาคม ONE TRANSPORT ONE FAMILY